Document ID: 32010R0925

REGULAMENTUL (UE) NR. 925/2010 AL COMISIEI
din 15 octombrie 2010
de modificare a Deciziei 2007/777/CE și a Regulamentului (CE) nr. 798/2008 în ceea ce privește tranzitul prin Uniune a cărnii de pasăre și a produselor din carne de pasăre provenite din Rusia
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 92/118/CEE a Consiliului din 17 decembrie 1992 de stabilire a condițiilor de sănătate publică și animală care reglementează schimburile și importurile în Comunitate de produse care nu intră sub incidența condițiilor menționate, stabilite de reglementările comunitare specifice prevăzute de anexa A capitolul I la Directiva 89/662/CEE și, în ceea ce privește agenții patogeni, la Directiva 90/425/CEE (1), în special articolul 10 alineatul (2) litera (c),
având în vedere Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producția, transformarea, distribuția și introducerea produselor de origine animală destinate consumului uman (2), în special teza introductivă de la articolul 8, articolul 8 punctul 1 primul paragraf și articolul 9 alineatul (4) litera (c),
întrucât:
(1)
Decizia 2007/777/CE a Comisiei din 29 noiembrie 2007 de stabilire a condițiilor de sănătate animală și publică precum și a modelelor de certificate pentru importul anumitor produse din carne și stomacuri, vezici și intestine tratate destinate consumului uman, provenind din țări terțe și de abrogare a Deciziei 2005/432/CE (3) stabilește norme privind importurile în Uniune, tranzitul și depozitarea în Uniune a transporturilor de produse din carne, astfel cum sunt definite la punctul 7.1 din anexa I la Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (4). De asemenea, decizia menționată stabilește listele cu țările terțe și regiunile acestora din care pot fi autorizate astfel de importuri, tranzituri și depozitări, precum și modelele de certificate de sănătate publică și animală și tratamentele necesare pentru aceste produse.
(2)
Partea 2 din anexa II la Decizia 2007/777/CE stabilește o listă cu țări terțe sau regiuni ale acestora din care se autorizează importurile în Uniune de produse din carne și stomacuri, vezici și intestine tratate care sunt supuse diferitelor tratamente, menționate în partea 4 din anexa respectivă.
(3)
Decizia 2007/777/CE prevede că statele membre se asigură că transporturile de mărfuri care intră sub incidența deciziei menționate, introduse în Uniune și destinate unei țări terțe prin tranzit imediat sau după depozitare și care nu sunt destinate importării în Uniune, provin din teritoriul unei țări terțe sau dintr-o zonă a acesteia enumerată în anexa II la decizia menționată și au fost supuse tratamentului minim pentru importul unor astfel de mărfuri prevăzut în decizia menționată.
(4)
Regulamentul (CE) nr. 798/2008 al Comisiei din 8 august 2008 de stabilire a unei liste a țărilor terțe, teritoriilor, zonelor sau compartimentelor din care pot fi importate în Comunitate și pot tranzita Comunitatea păsările de curte și produsele de pasăre, precum și a cerințelor de certificare sanitar-veterinară (5) prevede că anumite mărfuri se pot importa și pot tranzita Uniunea numai dacă provin din țări terțe, teritorii, zone sau compartimente enumerate în tabelul din partea 1 a anexei I la regulamentul menționat. De asemenea, regulamentul stabilește cerințele de certificare sanitar-veterinară pentru aceste produse.
(5)
Rusia a solicitat Comisiei autorizarea tranzitului prin Uniune a cărnii de pasăre și a produselor din carne de pasăre care au fost supuse unui tratament nespecific, în conformitate cu partea 4 din anexa II la Decizia 2007/777/CE.
(6)
O inspecție a Oficiului Alimentar și Veterinar în Rusia a demonstrat că autoritatea veterinară competentă din țara terță respectivă oferă garanții adecvate privind respectarea normelor Uniunii sub incidența cărora intră tranzitul prin Uniune a acestor mărfuri.
(7)
Prin urmare, este adecvată includerea Rusiei în coloana referitoare la produsele din carne de pasăre și de vânat de crescătorie cu pene (cu excepția ratitelor) din tabelul prevăzut în partea 2 din anexa II la Decizia 2007/777/CE pentru tranzitul prin Uniune a unor astfel de produse care au fost supuse unui tratament nespecific prevăzut în partea 4 din anexa respectivă.
(8)
În plus, este necesară și includerea Rusiei în lista cu țări terțe prevăzută în partea 1 din anexa I la Regulamentul (CE) nr. 798/2008 pentru tranzitul prin Uniune a cărnii de pasăre.
(9)
Prin urmare, Decizia 2007/777/CE și Regulamentul (CE) nr. 798/2008 ar trebui modificate în consecință.
(10)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Partea 2 din anexa II la Decizia 2007/777/CE se înlocuiește cu textul din anexa I la prezentul regulament.
Articolul 2
Partea 1 a anexei I la Regulamentul (CE) nr. 798/2008 se înlocuiește cu textul din anexa II la prezentul regulament.
Articolul 3
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 15 octombrie 2010.

Labels: 17
5
0
3
6